НэхъыфIхэр къыхах
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм иджыблагъэ щекIуэкIащ ТворчествэмкIэ сабий академие (ДАТ) «ДыгъафIэ къалэм» щеджапхъэхэр къыхэхынымкIэ комиссэм и зэIущIэ. Министерствэм и пресс-IэнатIэм и унафэщI Мыз Залинэ хъыбар къызэрыдигъэщIамкIэ, ар иригъэкIуэкIащ КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр — КъБР-м и Правительствэм и УнафэщIым и къуэдзэ Емуз Нинэ.
Зэхуэсым доклад щищIащ ТворчествэмкIэ сабий академием и унафэщI Джаппуевэ Тамарэ. Абы зэрыжиIамкIэ, лицейм щеджэну гукъыдэж зэраIэмкIэ лъэIу тхылъхэр ятащ сабий 850-м. «ДыгъафIэ къалэм» зэрыщIэтIысхьэ къэпщытэныгъэхэм абыхэм ящыщу пхрыкIыфар ныбжьыщIэ 209-рэщ, цIыхуи 9-р резервым щытщ. ТворчествэмкIэ сабий академие «ДыгъафIэ къалэм» фокIадэм еджэн щыщIэзыдзэну а сабийхэм я процент 53-р налшыкдэсхэщ, адрей 47-р республикэм и район зэмылIэужьыгъуэхэм къикIащ.
— Урысей Федерацэм щылажьэ мыпхуэдэ сабий IуэхущIапIэ куэдым я лэжьыгъэм фIыуэ щыгъуазэ зыхуэтщIащ, итIани ди академием хуэдэ абыхэм зы-ри яхэтлъэгъуакъым, — жиIащ Емуз Нинэ. — «ДыгъафIэ къалэр» зэфIэкIышхуэ зыбгъэдэлъ IуэхущIапIэ лъэрызехьэ зэрыхъунум шэч къытетхьэркъым. Сабийхэр — ди къэралым и хъугъуэфIыгъуэ нэхъыщхьэщ, ахэращ абы и къэкIуэнур зэлъытар. Абы къыхэкIыу мыхьэнэшхуэ иIэщ ахэр сыт хуэдэ лъэныкъуэкIи къызэгъэпэщауэ, Iэмалу щыIэ псори ехьэлIауэ узыншэу, гъэсэныгъэ екIурэ щIэныгъэ куурэ яIэу къэгъэтэджыным.
ДАХ-м и тхьэмадэ, «ДыгъафIэ къалэм» щеджапхъэхэр къыхэхынымкIэ комиссэм хэт Сэхъурокъуэ Хьэутий къыщыпсалъэм къыхигъэщащ апхуэдэ сабий зэчиифIэхэм, акъылыфIэхэм сыткIи защIэгъэкъуэн зэрыхуейр. Абы зэрыжиIамкIэ, IуэхущIапIэр зыхуей-зыхуэфIкIэ къызэгъэпэщыным кърашэлIэнущ къэрал IэнатIэхэри хьэрычэтыщIэхэри. Лицейм и Iуэху дэкIыу, лэжьыгъэ купщIафIэ щызэфIахыу зэрыщытыпхъэми тепсэлъыхьащ Сэхъурокъуэр.
ЖЫЛАСЭ Маритэ.
